**ODJEL ZA IZOBRAZBU UČITELJA I ODGOJITELJA**

Odjel za izobrazbu učitelja i odgojitelja nastavlja dugu tradiciju školovanja učitelja u Zadru koja započinje na samom početku 19. stoljeća organiziranim tečajevima za učiteljski poziv. Prva je učiteljska škola otvorena 1852. godine, a kontinuitet obrazovanja učitelja nastavlja Ilirski preparandij. Riječ je o prvoj učiteljskoj školi s hrvatskim kao nastavnim jezikom koja je djelovala od 1866. do 1921. Prekinut rad Preparandije, nastavlja Učiteljska škola nakon Drugog svjetskog rata, 1945. godine. Osnivanjem Pedagoške akademije u Zadru (1961.) uvodi se i studijska grupa Razredna nastava (1963.). Odsjek za predškolski odgoj i razrednu nastavu djelovao je u okviru Filozofskom fakultetu u Zadru od 1978. do 1998. te nudio dvogodišnji, a zatim i četverogodišnji studij. U tom se razdoblju ujedno i pokreće studij predškolskog odgoja 1972. Kao samostalna institucija Visoka se učiteljska škola u Zadru izdvaja 1998. godine te zajedno s Filozofskim fakultetom čini temelj budućega Sveučilišta u Zadru.

Danas Odjel za izobrazbu učitelja i odgojitelja kao jedna od najvećih sastavnica Sveučilišta u Zadru ima 698 studenata te 27 djelatnika. U znanstveno-nastavnim je zvanjima devetnaest nastavnika (tri redovita profesora: Robert Bacalja, Mira Klarin i Smiljana Zrilić; šest izvanrednih profesora: Katarina Ivon, Slavica Šimić Šašić, Zoran Škoda, Ivica Vigato, Slavica Vrsaljko, Saša Živković; devet docenata: Jelena Alić, Maja Cindrić, Ante Delić, Marina Đira, Tamara Kisovar-Ivanda, Tomislav Košta, Violeta Valjan Vukić, Donata Vidaković Samardžija, Anđelko Vrsaljko) te 4 asistenta: Jelena Alfirević, Sandra Janković, Marijana Miočić, Jakov Proroković. U nastavnim su zvanjima četiri nastavnika: Josip Cindrić, Snježana Habuš Rončević, Predrag Saratlija i Karmen Travirka Marčina te jedan administrativni djelatnik u tajništvu, Emilija Matassi Botunac, mag. turism. comm.

Znanstveni i nastavni rad Odjela organiziran je na dvjema ustrojbenim jedinicama: Odsjeku za razredu nastavu i Odsjeku za predškolski odgoj na kojima se izvode tri sveučilišna studijska programa: sveučilišni integrirani preddiplomski i diplomski Učiteljski studiji (u trajanju od pet godina); sveučilišni preddiplomski studij Rani i predškolski odgoj i obrazovanje (u trajanju od tri godine) te sveučilišni diplomski studij Rani i predškolski odgoj i obrazovanje(u trajanju od dvije godine). Učiteljski studijski program uključuje dva modula (Hrvatski jezik i književnost te Likovni modul) koji studentima osiguravaju dodatne kompetencije za rad s učenicima razredne nastave, dok se preddiplomski i diplomski studiji predškolskoga odgoja izvode i kao izvanredni sveučilišni studij koji je prepoznatljiv u kontekstu cjeloživotnoga obrazovanja studenata.

Pokretanjem sveučilišnoga diplomskog studija Rani i predškolski odgoj i obrazovanje 2016./2017. studentima je omogućena prohodnost u obrazovanju te nastavak školovanja na poslijediplomskoj razini. Stručna je praksa obvezan i sastavni dio nastavnih programa. Organizirana je izvan visokog učilišta u suradnji s osnovnim školama (pet osnovnih škola vježbaonica – OŠ Petra Preradovića; OŠ Krune Krstića; OŠ Stanovi; OŠ Zadarski otoci; OŠ Bartul Kašić) te ustanovama ranoga i predškolskoga odgoja i obrazovanja (dva dječja vrtića – vježbaonice Dječji vrtić Radost i Dječji vrtić Sunce s nekoliko pripadajućih objekata). U realizaciji stručne prakse sudjeluju 26 mentorice na studiju za učitelje te 16 mentorica na studiju ranoga i predškolskoga odgoja i obrazovanja.

Interdisciplinarnost studija zahtijeva i različite oblike terenske nastave koja je studentima posebno atraktivna, važna i nadasve korisna. Organiziraju se brojni oblici izvanučioničke nastave: posjet muzejima, izložbama, kazališnim predstavama, nacionalnim parkovima, parkovima prirode, zaštićenim dijelovima prirode, različitim ustanovama koje brinu o djeci bez adekvatne roditeljske skrbi (SOS dječja sela), ustanovama za djecu s teškoćama (Dječji vrtić Latica – Zadar, Centar Sv. Bartolomej - Knin, Centar za autizam - Zagreb i sl.). Metodička se praksa organizira i u multikulturalnim vrtićima i školama izvan naše domovine. Gotovo dva desetljeća Odjel intenzivno surađuje s Osnovnom školom Katarina Zrinska u Serdahelu (Republika Mađarska) u kojoj studenti učiteljskoga studija realiziraju jedan dio svoje stručne prakse.

Znanstvena i umjetnička djelatnost nastavnika većinom se realizira njihovim sudjelovanjem na znanstvenim i umjetničkim (domaćim i međunarodnim) projektima čime se, uz podizanje znanstvene izvrsnosti nastavnika, razvija i međunarodna suradnja i prepoznatljivost Odjela. Odjel je surađivao i surađuje s domaćim i stranim sveučilištima i nastavnom suradnjom ( na preddiplomskoj i diplomskoj razini). Trenutno se na Odjelu provode dva znanstvena projekta odobrena za institucionalno financiranje: Uloga nastavnika u poticanju samoreguliranog učenja (voditeljica: izv.prof.dr.sc. Slavica Šimić Šašić) i Jezična, pismovna i kodikološka analiza fragmenata zbirke Ivana Berčića zadarske provenijencije u virtualnom istraživačkom okružju (voditelj: izv.prof.dr.sc. Ivica Vigato). Odjel se 2015. godine priključio europskoj asocijaciji učiteljskih fakulteta „Kastalia“, s ciljem promicanja mobilnosti nastavnika i studenata nakon čega je uslijedila značajna međunarodna (odlazna i dolazna) mobilnost nastavnoga osoblja i studentska mobilnost (Portugal, Irska, Mađarska, Finska, Danska, Austrija, Belgija, Latvija). Suradnja sa sveučilištem u Šopronu (Benedek Elek Faculty of Pedagogy University of West Hungary) rezultirala je i sudjelovanjem profesora Odjela na međunarodnom istraživačkom projektu „The Child's Vision on the World in the Mirror of Children's Culture“, zajedno sa sudionicima iz petnaest europskih zemalja, SAD-a i Tajlanda. Tijekom 2015. godine u suradnji s Dječjim vrtićem „Radost“ inicirana je suradnja sa Skogsgläntans förskola u Norrkopingu u Švedskoj u sklopu čega su nastavnici Odjela sudjelovali u realizaciji međunarodnog projekta „Democracy for children in preschool 1-6 years“. Pokrenuta je i suradnja na zajedničkim projektima s Centrom darovitosti koji djeluje pri Sveučilištu u Ljubljani, kao i s Učiteljskim fakultetom u Somboru. Odjel ima dugogodišnju produktivnu suradnju s Pädagogische Hohschule Burgenland u Austriji i s Odsjekom za slavistiku i kroatistiku Filozofskog fakulteta Sveučilišta u Pečuhu.

Odjel ima dugu tradiciju održavanja znanstvenih i stručnih skupova i konferencija. Od 2002. godine realizirani su sljedeći znanstveni (međunarodni i domaći) skupovi i konferencije: *Živa baština* 2002.; *Djetinjstvo, razvoj i odgoj* 2003.; *Dijete, odgojitelj i učitelj* 2004.; *Prema novom kurikulumu u odgoju i obrazovanju* 2005.; *Učitelji i odgojitelji* *u svjetlu novih studijskih programa* 2006.; *Perspektive cjeloživotnog obrazovanja učitelji i odgojitelja* 2008.; *Dijete i estetski izričaji* 2011.; *Stoljeća zadarskog školstva*, 2013.; *Suvremeni pristup odgoju i obrazovanju darovite djece i učenika*, 2016.; *Identitet i različitost u odgoju i obrazovanju*, 2017.; *Nova promišljanja o djetinjstvu/ Rethinking Childhood*, 2021.Navedene konferencije pratile su objave zbornika radova te je u navedenom razdoblju objavljeno deset znanstvenih zbornika. Osim navedenih konferencija, Odjel je kao suorganizator sudjelovao u organizaciji značajnoga broja znanstvenih i stručnih konferencija i skupova te okruglih stolova.

Odjel kontinuirano već dvadeset godina izdaje znanstveni časopis *Magistra Iadertina* (glavni urednik prof.dr.sc.Robert Bacalja). Časopis izlazi od 2001. godine, osamostaljenjem Visoke učiteljske škole pod nazivom *Zbornik radova* *Visoke učiteljske škole u Zadru*, a od 2006. pod nazivom *Magistra Iadertina*. Časopisu je zbog njegove kvalitete, kontinuiteta te međunarodne prepoznatljivosti 2019. godine osigurana kategorija A2 časopisa.

Nastavnici Odjela za izobrazbu učitelja i odgojitelja svesrdno pomažu studentima, ne samo atraktivnošću programa koji obiluje brojnim izbornim kolegijima koji su u funkciji struke, nego i aktivnostima koje proširuju kompetencije budućih odgojitelja i učitelja. Organiziraju se brojne aktivnosti s partnerskim ustanovama: lutkarske predstave, organizacije večeri matematike, izložbe likovnih radova, izrade edukativnih materijala - taktilnih slikovnica, medijske adaptacije književnih tekstova, volonterski programi itd.). Na Odjelu se organiziraju gostujuća predavanja kojima se obilježavaju važni nadnevci nacionalne kulture, a studenti i nastavnici se rado uključuju u kulturne manifestacije regionalnoga i nacionalnoga karaktera (Dani hrvatskoga jezika, Zadar čita, Noć knjige, Čitaj mi itd.). Na Odjelu se potiče volonterska aktivnost studenata, Odjel je ponudio i kolegije koji se jednim dijelom realiziraju volonterskim angažmanom studenata (čitanje djeci na Odjelu za pedijatriju Opće bolnice Zadar). Studenti Odjela od 2015. godine volontiraju na projektu Gradske knjižnice Zadar „Mentori za čitanje“. Projekt je pokrenut 2015. godine kako bi se pomoglo djeci s manjim poteškoćama pri čitanju, a osim Odjela partneri su Hrvatsko logopedsko društvo - Podružnica Zadar te Društvo psihologa Zadar.

Značajna je i participaciju nastavnika u tijelima lokalne i šire zajednice, članstva u znanstvenim i stručnim udrugama (Centar za istraživanje glagoljaštva; Udruga glagoljaša u Zadru; Matica Hrvatska – Ogranak u Zadru; DHK – Ogranak u Zadru; Hrvatsko matematičko društvo; Hrvatsko pedagogijsko društvo; Hrvatska udruga istraživača dječje književnosti itd.), organizacijskim i programskim odborima te uredništvima domaćih i međunarodnih časopisa.

Vizija je Odjela za izobrazbu učitelja i odgojitelja razvoj s jasnim istraživačkim profilom. Provedbom kvalitetnoga i učinkovitoga obrazovanja utemeljenoga na ishodima učenja i koncepciji cjeloživotnog obrazovanja Odjel se aktivno uključuje u europski istraživački prostor i europski prostor visokoga obrazovanja što uključuje najvišu razinu organiziranosti i odgovornosti, pritom njegujući i ističući svoju programsku i znanstvenu interdisciplinarnost.

 Maja Cindrić, Smiljana Zrilić i Katarina Ivon